Tshwane-stadsraad sê oor ‘aanstootlike boodskappe’(Foto: Zakysant via Wikimedia Commons) ŉ Voorlopige ondersoek het die skuldige persoon geïdentifiseer wat aanstootlike boodskappe gestuur het aan persone wat agterstallig was met betaling aan die Pretoria-munisipaliteit. Selby Bokaba, woordvoerder van die munisipaliteit, sê die sender van die gemene boodskappe, waarin kliënte onder andere gedreig is, het dit voorgehou as amptelike korrespondensie van die stadsraad. “Stad Tshwane het verlede Vrydag ŉ verskoning uitgereik vir die inhoud van die boodskappe, selfs al is daar bevestig dat dit hoegenaamd nie van enige van die amptelike kommunikasiekanale versend is nie,” sê Bokaba. “Die stad het om verskoning gevra uit respek vir sy gewaardeerde kliënte.” Die verdagte is geïdentifiseer as ŉ werknemer van een van die stadsraad se diensverskaffers wat skuldinvordering doen. “Die diensverskaffer het intussen die persoon voorlopig geskors hangende verdere ondersoek. Die maatskappy het ook onderneem om ŉ interne forensiese ondersoek te doen en die uitslag sal met die stadsraad gedeel word.” Bokaba sê die munisipaliteit wil graag sy kliënte, lede van die publiek en alle ander belanghebbendes gerus stel dat sy kuberkontrolestelsels nie hierdeur geraak is nie. “Alle vertroulike inligting bly veilig. Ons vra weer om verskoning vir die inhoud van die betrokke boodskappe.”